Субҳони Аъзамзод

Субҳони Аъзамзод (Аъзамов Субҳонҷон Баҳромҷонович; 15 ноябри 1971, Конибодом, вилояти Ленинобод) — адабиётшинос ва мунаққид, номзади илмҳои филология (2002), дотсент (2005), узви Иттифоқи нависандагони Тоҷикистон (2022)

 Зиндагинома 
Аъзамов Субҳонҷон 15 ноябри соли 1971 дар шаҳри Конибодоми вилояти Ленинобод (ҳозира вилояти Суғд) таваллуд шудааст. Баъди хатми мактаби миёнаи № 2-юми ба номи А. Лоҳутии ш. Исфара солҳои 1988—1993 дар факултети филологияи тоҷики ДДТ (алҳол ДМТ) таҳсил ва фаъолияташро ба сифати омӯзгори мактаби миёнаи № 12-уми ба номи Ю. Бойзоқов ва гимназия-коллеҷи ш. Исфара оғоз намудааст (1993—1997). Яке аз муассисон ва котиби масъули Маркази илму фарҳанги «Паёми Ҳофиз» дар шаҳри Исфара (1994—1999) буд. Дар ин давра ба фаъолияти илмиву адабӣ ва рӯзноманигорӣ оғоз кардааст.

Аз соли 1999 то имрӯз дар Донишгоҳи давлатии Хуҷанд ба номи академик Бобоҷон Fафуров ба сифати муаллим, сармуаллим, дотсенти кафедраи журналистика ва назарияи тарҷума, дотсенти кафедраи адабиёти муосири тоҷик ба корҳои илмӣ-тадқиқӣ машғул мебошад. Дар ин солҳо дар вазифаи мувоини декан оид ба корҳои илмӣ-тадқиқотии факултети филологияи тоҷик (2008—2009), докторанти кафедраи адабиёти муосири тоҷик (2010—2011, 2014), муовини директор ва ходими калони илмии Институти илмӣ-тадқиқотии илмҳои гуманитарӣ дар назди донишгоҳ (2011—2014), сардори Раёсати корҳои илмӣ-тадқиқотии ДДХ ба номи академик Бобоҷон Ғафуров (2012—2015), мудири кафедраи адабиёти муосири тоҷики Донишгоҳи давлатии Хуҷанд (2015—2020).

Аз соли 2020 дотсенти кафедраи адабиёти муосири тоҷик ва ходими калони илмии Институти тадқиқоти илмҳои ҷомеъашиносии назди Донишгоҳи давлатии Хуҷанд мебошад.

 Фаъолиятҳои илмӣ 
Соли 2002 дар мавзӯи «Ташаккули адабиётшиносии тоҷикии солҳои 30-40-уми садаи ХХ ва бозҷустҳои филологии Лутфулло Бузургзода» таҳти раҳбарии доктори илмҳои филологӣ, профессор Матлубаи Мирзоюнус дар Шурои дифои назди ДДХ ба номи академик Бобоҷон Ғафуров рисола барои дарёфти дараҷаи илмии номзади илмҳои филологӣ ҳимоя кардааст. Рисолаи докториаш ба масъалаи таҳаввули афкори адабии тоҷикии охири асри Х1Х ва нимаи аввали асри ХХ бахшида шудааст.

Фаъолиятҳои илмии ӯ ба масоили муҳими таърихи адабиётшиносӣ ва нақди адабии тоҷик, сарчашмашиносӣ, муаммоҳои адабиёти гузаштаву имрӯза, адабиёти муосири форсӣ ва равобити адабии кишварҳои форсизабон, арзиши осори адабӣ ва адабиётшиносӣ, шинохти шеър ва насри муосир, мақоми шахсиятҳои адабиву илмиву фарҳангӣ, таърих ва фарҳанги замони муосир ва ғ. ихтисос дошта, матолиб бо такя ба омӯзиши манбаъҳои дараҷаи аввали илмӣ, адабӣ ва дар асоси иттилооти бойгониҳо ва матбуотии тоҷикии нимаи аввали садаи ХХ муайян шудаанд.

Дар тадқиқоти Аъзамов Субҳонҷон ба масъалаҳои умдаи шаклгирии адабиётшиносӣ ва нақди адабии тоҷик дар садаи ХХ, афкори адибону адабиётшиносон дар шинохти ҷойгоҳи суханварони гузаштаи форсӣ ва мероси адабии онон, муҳтавои баҳсу мунозираҳои илмии адабиётшиносӣ оид ба мероси адабии суханварони гузаштаи тоҷику форс диққати хосе дода шуда, дар онҳо бисёр паҳлӯҳои ин мавзӯъ дар заминаи баҳси мероси суханварон Абуабдуллоҳи Рӯдакӣ, Абулқосими Фирдавсӣ, Носири Хусрав, Камоли Хуҷандӣ ва дигарон мавриди баррасӣ қарор гирифтаанд.

Аъзамов Субҳонҷон дар маҷмӯъ муаллифи беш аз 500 асари илмӣ, илмӣ-методӣ ва публитсистӣ, китобу рисола ва маҷмӯаҳо мебошад.

 Осор 
 Вижанигоштҳо
 Адабиётшиносии тоҷик ва ҷустуҷӯҳои илмии Лутфулло Бузургзода. — Хуҷанд: Нури маърифат, 2009;
 Адабиёт ва маърифати нақд. — Хуҷанд: Анис, 2012;
 Фурӯғи нақд. — Хуҷанд: СИ Файзибоев М. М. «Меъроҷ», 2018.
 Ҷавҳари Айнӣ. — Хуҷанд: СИ Файзибоев М. М. «Меъроҷ», 2023.
 Рози таҳқиқ. — Душанбе. Графика-принт, 2024.

Китобҳои дарсӣ
 Таърихи адабиёти хориҷӣ (Шарқи хориҷӣ) [Раҳнамои таълим]. —Хуҷанд: Нури маърифат, 2004.
 Таърихи адабиёти хориҷӣ (Шарқ) [Раҳнамои таълим]. — Хуҷанд: Нури маърифат, 2005.
 Аз таърихи адабиёти тоҷик (садаи бист) [дастури таълимӣ-методӣ]. — Хуҷанд: Кова, 2025.
 Аз таърихи нақди адабӣ ва матбуоти тоҷик [дастури таълимӣ-методӣ]. — Хуҷанд: СИ Файзибоев М. М. «Меъроҷ», 2025.
 Аз таърихи пайвандҳои адабӣ адабӣ [дастури таълимӣ-методӣ]. — Хуҷанд: СИ Файзибоев М. М. «Меъроҷ», 2025.
 Аз таърихи адабиёти хориҷӣ [дастури таълимӣ-методӣ]. — Хуҷанд: Нури маърифат, 2025.

 Эзоҳ 

 Адабиёт 
 Донишномаи донишмандони Тоҷикистон дар ибтидои қарни XXI. Ҷилди 1. — Душанбе, 2018.

 Пайвандҳо 
 Донишгоҳи давлатии Хуҷанд ба номи академик Бобоҷон Ғафуров 

Гурӯҳ:Олимони Тоҷикистон
Гурӯҳ:Олимони Донишгоҳи давлатии Хуҷанд
Гурӯҳ:Таърихшиносони Тоҷикистон